|  |  |  |
| --- | --- | --- |
|  | Dato | Referanse |
|  | Januar 2023 | Avdeling for forvaltning av økonomiregelverket,  seksjon for statlig regnskapsføring |
|  |  |

Veiledning til virksomhetsregnskap etter de statlige regnskapsstandardene (SRS) for regnskapsår 2022 for bruttobudsjetterte virksomheter

**Innhold**

[1. Innledning 2](#_Toc60826968)

[2. Utarbeidelse av virksomhetsregnskap etter SRS for bruttobudsjetterte virksomheter 2](#_Toc60826984)

[2.1. Regnskapsprinsipper 2](#_Toc60826985)

[2.2. Sammenligningstall 3](#_Toc60826986)

[2.3. Endring i prinsippanvendelse 3](#_Toc60826987)

[2.4. Noter 3](#_Toc60826988)

[2.5. Unntak fra de statlige regnskapsstandardene 3](#_Toc60826989)

[3. Veiledning ved regnskapsføring av periodiseringsposter etter 15. januar 4](#_Toc60826990)

[4. Kontaktinformasjon 4](#_Toc60826991)

# Innledning

Denne veiledningen gir en kortfattet beskrivelse av

* utarbeidelse av virksomhetsregnskapet etter de statlige regnskapsstandardene (SRS)
* veiledning ved regnskapsføring av periodiseringsposter etter 15. januar

Virksomhetsregnskapet etter de statlige regnskapsstandardene (SRS) er en del av virksomhetens årsregnskap. Krav og veiledning til årsregnskap finner du på [DFØs nettsider om årsregnskap](https://dfo.no/fagomrader/%C3%A5rsregnskap). Det presiseres at virksomhetene for årsavslutningen 2022 må følge rapporteringskrav og frister for rapportering til statsregnskapet, jf. rundskriv R-10/2022 Statsregnskapet for 2022 – Årsavslutning og frister for innrapportering.

Dette notatet omhandler kun virksomhetsregnskapet etter SRS.

# Utarbeidelse av virksomhetsregnskap etter SRS for bruttobudsjetterte virksomheter

Virksomhetsregnskap etter SRS består av resultat- og balanseoppstilling, omtale av regnskapsprinsipper og noter.

Veiledningsmateriell for utarbeidelse av virksomhetsregnskap etter SRS finnes på [DFØs nettsider om SRS](https://dfo.no/fagomrader/statlige-regnskapsstandarder/veiledning-og-maler-til-srs/veiledning-og-maler-for-bruttobudsjetterte-virksomheter). Her finner dere blant annet rapporteringsmal for årsregnskapet 2022 (Excel-format). I tillegg til resultat- og balanseoppstilling og noter er også oppstilling av bevilgningsrapportering med noter og oppstilling av artskontorapportering lagt inn. Endringene i rapporteringsmalen er omtalt i første fane i rapporteringspakkene.

Ved eventuell anvendelse av supplerende overskrifter i oppstilling av artskontorapporteringen skal dette redegjøres for i prinsippnoten til oppstillingen.

## Regnskapsprinsipper

Mal for utarbeidelse av regnskapsprinsipper for virksomhetsregnskapet etter SRS finner dere på [DFØs nettsider om SRS](https://dfo.no/fagomrader/statlige-regnskapsstandarder/veiledning-og-maler-til-srs/veiledning-og-maler-for-bruttobudsjetterte-virksomheter). Regnskapsprinsippene må tilpasses den enkelte virksomhet og redegjøre for faktisk benyttede regnskapsprinsipper. Regnskapsprinsipper som er beskrevet i malen, men som ikke dekker de faktiske forhold i virksomheten, skal slettes. Dersom virksomheten i enkelte tilfeller benytter regnskapsprinsipper som avviker fra malen på grunn av virksomhetsspesifikke forhold, må faktisk anvendte regnskapsprinsipper beskrives. Dersom virksomheten har fått unntak fra de statlige regnskapsstandardene etter unntakssøknad til DFØ, må de omtales i regnskapsprinsippene.

## Sammenligningstall

Tall fra virksomhetsregnskapet for regnskapsåret 2021 skal vises som sammenligningstall i resultatregnskapet, balanseoppstilling og noter. I den grad fjorårstallene er endret som følge av feil eller korrigeringer må virksomheten opplyse om dette.

Når presentasjonen eller klassifiseringen av inntekter, kostnader, eiendeler eller gjeld i et virksomhetsregnskap endres, skal virksomheten omklassifisere sammenligningstall med mindre det ikke er praktisk mulig. Når sammenligningstall omklassifiseres, skal virksomheten opplyse om følgende:

a) arten av omklassifiseringen

b) størrelsen på det som omklassifiseres

c) årsaken til omklassifiseringen

Ved endring av sammenligningstall er det de omarbeidede tallene som skal vises som tall for foregående periode, og ikke de regnskapstall som formelt ble fastsatt for foregående regnskapsperiode. Dersom det ikke er praktisk mulig å omarbeide sammenligningstall, skal virksomheten begrunne hvorfor sammenligningstallene ikke er omarbeidet og angi hvilke

regnskapslinjer som ikke er sammenlignbare.

Dette er omtalt i SRS 1 punkt 29-35 om sammenligningstall og konsistent presentasjon.

For virksomheter som har utarbeidet åpningsbalanse per 1.1.2022 skal åpningsbalansetall vises i kolonnen for sammenligningstall. Datoen endres til 1.1.2022. Det er ikke krav om sammenligningstall for resultatregnskapet.

## Endring i prinsippanvendelse

Endringer i prinsippanvendelsen skal opplyses om og begrunnes i regnskapsprinsippene. Ved regnskapsføring av prinsippendring skal fjorårstallene om nødvendig omarbeides for å være sammenlignbare. Dersom det ikke er mulig å foreta omarbeidelse av sammenligningstall uten for store kostnader, og det heller ikke er vesentlig for forståelsen av virksomhetens økonomiske

stilling, kan omarbeidelsen utelates.

## Noter

Det er anledning til å foreta endringer i den enkelte note for å øke detaljeringsgraden, som for eksempel i notene for andre driftskostnader, andre kortsiktige fordringer og annen kortsiktig gjeld. Noter som ikke benyttes kan slettes og nummereringen endres.

Virksomhetene må utarbeide noter til vesentlige regnskapslinjer. Det er anledning til å utarbeide flere noter enn vist i malen. Notene nummereres fortløpende.

## Unntak fra de statlige regnskapsstandardene

Ved eventuelle avvik fra de statlige regnskapsstandardene må virksomheten sende begrunnet unntakssøknad til DFØ via overordnet departement, jf. rundskriv R-114.

# Veiledning ved regnskapsføring av periodiseringsposter etter 15. januar

I tillegg til ordinær innsendelse av S-rapport skal virksomhetene utarbeide virksomhetsregnskapet etter de statlige regnskapsstandardene.

De statlige regnskapsstandardene er basert på periodiseringsprinsippet. Dette innebærer blant annet at det gjøres avsetninger for påløpte kostnader og opptjente inntekter. Anleggsregistre må ajourføres og avskrivninger må beregnes og regnskapsføres.

Formålet med et virksomhetsregnskap etter SRS er å gi et fullstendig kostnadsbilde. Virksomhetene kan derfor ha behov for å gjøre periodiseringer og avsetninger i regnskapet etter fristen for rapportering til statsregnskapet 15. januar.

Virksomhetene bør være mest mulig à jour med bokføringen per 15. januar 2023. Alle aktiviteter og forbruk som vedrører 2022 skal regnskapsføres i 2022. Etter 15. januar 2023 kan det ikke foretas føringer som påvirker rapporteringen til statsregnskapet. Hvis virksomheten skal gjøre endringer på kontoer som inngår i rapporteringen til statsregnskapet (S-rapporten) etter 15. januar 2023, må den ordinære rutinen for dette benyttes, jf. R-10/2022.

Virksomheten bør benytte en egen bilagsserie, memorialbilag eller lignende, til avsetninger og periodiseringer etter SRS. En slik bilagsserie kan det posteres på frem til virksomhetsregnskapet er avlagt. Regnskapssystemet må være satt opp slik at ingen posteringer i denne bilagsserien påvirker rapporteringen til statsregnskapet. Alle posteringer må være dokumentert ved bilag og underdokumentasjon. Posteringene vil representere elementer i avstemmingen mellom rapporteringen til statsregnskapet og det periodiserte virksomhetsregnskapet.

# Kontaktinformasjon

Ved spørsmål om de statlige regnskapsstandardene (SRS) kan du kontakte avdeling for forvaltning av økonomiregelverket, seksjon for statlig regnskapsføring på e-postadressen [postmottak@dfo.no](mailto:postmottak@dfo.no). E-posten kan merkes «statlig regnskapsføring».